הדוב

הדוב (באנגלית: The Bear) היא סדרת דרמה קומית אמריקאית שנוצרה על ידי כריסטופר סטורר. הסדרה עלתה לשירות "הולו" ב-23 ביוני 2022, ומככבים בה ג'רמי אלן וייט, אבון מוס-בכרך, איו אדבירי, ליונל בויס, ליזה קולון-זייאס ואבי אליוט. הסדרה זכתה לשבחי המבקרים, וביולי 2022, נמסר על חידושה לעונה שנייה, שעלתה לשידור בקיץ 2023 וכוללת 10 פרקים.

בטקס פרסי גלובוס הזהב ה-80, הועמדה הסדרה בשתי מועמדויות – בקטגוריית סדרת הקומדיה או הסדרה המוזיקלית הטובה ביותר והשחקן הטוב ביותר בסדרת קומדיה או סדרה מוזיקלית עבור וייט, וזכתה באחרונה. בטקס פרסי מבקרי הטלוויזיה ה-13, הועמדה הסדרה בשלוש מועמדויות – הסדרה הקומית הטובה ביותר, השחקן הטוב ביותר בסדרה קומית ושחקנית המשנה הטובה ביותר בסדרה קומית. בנוסף, וייט קיבל מועמדות נוספת בפרסי גילדת שחקני המסך ה-29 עבור "ההופעה הטובה ביותר של שחקן בסדרה קומית", בעוד שאנסמבל שחקניה היה מועמד בקטגוריית "ההופעה הטובה ביותר של אנסמבל בסדרה קומית".

סקירה

סקירת סדרה

תקציר העלילה
שף צעיר מעולם הגורמה הניו יורקי שב לבית משפחתו שבשיקגו על מנת לנהל את הסנדוויצ'יה האיטלקית של משפחתו, "The Beef" לאחר התאבדותו של אחיו הגדול, ונאלץ לתמרן בין חובות גדולים, מטבח מוזנח וצוות עקשן וסורר.

צוות השחקנים והדמויות

דמויות ראשיות
 ג'רמי אלן וייט – כרמן "כרמי" ברזאטו, שף ניו יורקי עטור פרסים, ששב לעיר הולדתו, שיקגו, במטרה לנהל את הסנדוויצ'יה הכושלת של אחיו המנוח, מייקל.
 אבון מוס-בכרך – ריצ'רד "ריצ'י" גרמוביץ', המנהל בפועל של הסנדוויצ'יה וחברו הטוב ביותר של מייקל.
 איו אדבירי – סידני אדמו, שפית מוכשרת אך חסרת ניסיון המצטרפת לסנדוויצ'יית "The Beef" בתור הסו-שף החדשה של כרמי.
 ליונל בויס – מרקוס, האופה של "The Beef", שהופך לקונדיטור תחת הדרכתו המדורבנת של כרמי.
 ליזה קולון-זייאס – טינה, בשלנית ותיקה, חריפה ועקשנית.
 אבי אליוט – נטלי "שוגר" ברזאטו, אחותם הצעירה של כרמי ומייקל, שנאלצת לשמש בעל כורחה כבעליה המשותפים של "The Beef".

דמויות משניות
 אדווין לי גיבסון – איברהים, טבח ותיק בסנדוויצ'יית "The Beef".
 מאטי מתסון – ניל פק, חבר ילדות של כרמי ומייקל, המחלטר כשיפוצניק בסנדוויצ'יה.
 חוזה סרוונטס – אנג'ל, מדיח כלים בסנדוויצ'יית "The Beef".
 אוליבר פלאט – ג'ימי קיקרו, דודם של האחים ברזאטו ומשקיע מרכזי במסעדה.
 קורי הנדריקס – גארי, טבח העובד בסנדוויצ'יית "The Beef".
 ריצ'רד אסטרס – מני, מדיח כלים בסנדוויצ'יית "The Beef".
 כריס ויטאסקה – פיט, בעלה הצייתן של שוגר ומושא לעגם של הסובבים אותו.

דמויות אורחות
 ג'ון ברנטל – מייקל "מייקי" ברזאטו, אחיהם המנוח של כרמי ושוגר, שמת בהתאבדות מירי ארבעה חודשים לפני אירועי הסדרה.
 ג'ואל מקהייל – שף עטור-פרסים ומעסיקו של כרמי בניו יורק, שהיה נוהג להתעלל ולזלזל בו.
 איימי מורטון – ננסי שור, מפקחת בריאות קפדנית.
 מולי רינגוולד – מנהלת הפגישה של ארגון הסיוע "אל-אנון" בהן משתתף כרמי.

הפקה

צילומים
צילומי הפנים של הסנדוויצ'יה "The Beef" צולמו בסנדוויצ'יה האמיתית "Mr. Beef" שבאורלינס, נהר נורת'. סטורר, יוצר הסדרה, מבקר תדיר בסנדוויצ'יה זו ואף מיודד עם בנו של הבעלים.

מוּזיקה
הסדרה זכתה לשבחים על ידי המבקרים בעבות הפסקול שלו, שהציג קלאסיקות רוק ושירים פופולריים משנות ה-80, שנות ה-90 ושנות ה-2000, שנבחרו על ידי סטורר והמפיק בפועל ג'וש סניור. חלק מהשירים המופיעים בסדרה כוללים את שירי להקת "Wilco" משיקגו – "Spiders (Kidsmoke)", "Impossible Germany" ו-"Via Chicago", השיר "Let Down" של רדיוהד, השיר "Saint Dominic's Preview" של ואן מוריסון והשיר "Animal" של פרל ג'אם.

הפצה
הסדרה עלתה לשירות "הולו" בארצות הברית, ולשירות "דיסני+" בקנדה וברחבי העולם ב-3 באוגוסט 2022, באוסטרליה וניו זילנד ב-31 באוגוסט 2022, ובבריטניה ובאירלנד ב-5 באוקטובר 2022 ובאמריקה הלטינית ב-12 באוקטובר 2022, באמצעות "".

תגובת הקהל

מדרוג ואחוזי צפייה
לפי אתר הזרמת המדיה "Reelgood", הסדרה התברגה במקום השני ברשימת הסדרות הנצפות ביותר בכל הפלטפורמות, במהלך השבוע של 13 ביולי 2022, במקום הראשון בשבוע של 22 ביולי 2022, ובמקום השביעי בשבוע של 27 ביולי 2022. על פי האתר "JustWatch", הסדרה התברגה במקום השני בהיותה נצפית בכל הפלטפורמות בארצות הברית, במהלך השבוע שהסתיים ב-3 ביולי 2022, ושמרה על מעמדה במהלך השבוע שהסתיים ב-17 ביולי 2022. בנוסף, אישרה "FX" כי הסדרה הייתה לסדרה הקומית הנצפית ביותר בתולדותיה.

ביקורות
באתר הביקורות "Rotten Tomatoes" זכתה הסדרה בציון טרי של 100%, עם דירוג ממוצע של 8.6/10, על סמך 67 ביקורות. בקונצנזוס המבקרים של האתר נכתב כי  באתר הביקורות המשוקללות "Metacritic", זכתה הסדרה לציון 88/100, על סמך 24 ביקורות, דבר המצביע על "שבחים אוניברסליים".

מכון הסרטים האמריקאי ציין את הסדרה כאחת מעשר סדרות הטלוויזיה הטובות לשנת 2022. "הגרדיאן" מיקם את הסדרה במקום הראשון מתוך 100 סדרות הטלוויזיה הטובות ביותר לשנת 2022 ותיאר אותה כ"דרמת-מקום העבודה הטובה ביותר מאז 'מד מן'". הסדרה זכתה להיכלל ברשימות "עשר הסדרות הטובות לשנת 2022", של גופי תקשורת רבים, בהם "BBC", "פיפל" ו"אמפייר".

קישורים חיצוניים

הערות שוליים

סדרות טלוויזיה אמריקאיות שעלו לשידור בשנות ה-2020
סדרות דרמה אמריקאיות
אוכל ושתייה בתרבות ובאמנות
התאבדות בתרבות ובאמנות
הולו: תוכן מקור
דיסני+: תוכניות וסדרות